Цу буьрсачу т1еман заманахь Эвтарахь ехаш яра сурт санна хаза а йолуш, доналла долу йо1 Заза. Иза Дибин Эвтархин хьомен бер дара. Массара а олура шен дененах тера ю Заза. Цхьа ша тайпа амал йолуш, акха сай санна йо1 ю иза. Амма и бакъ дацара. Йо1 кура, акха, сонта а яцара. Шен воккхачу дас аьлларг дора цо. Ткъа Дибин Эвтарха шен заманахь лелла к1ант вара. Цуьнан ден доттаг1ий бара Мадин Жаьммарзий, Джумин Акхтулий, Аккхойн Г1ойт1амаррий. Вуьйш д1абевллера, х1ара х1инца а вехаш вара. Шен дех, цуьнан майраллех дозалла дора Зазас. Йоь1ан дагахь доллург хууш цхьа а вацара.